מהדורת החדשות המרכזית של חברת החדשות

החדשות - המהדורה המרכזית היא המהדורה המרכזית של קשת 12 וחברת החדשות שבבעלותה (ידועה גם כ ״החדשות 12״ ובעבר ״החדשות 2״) המהדורה שודרה בערוץ 2 מאז עלה לאוויר ב-4 בנובמבר 1993 ועד לסגירתו ב-1 בנובמבר 2017, לאחר מכן שודרה באפיקים 12 (קשת) ו-13 (רשת) עד 15 בינואר 2019 עת מוזגו ערוצים 10 (עשר) ו-13. כיום משודרת בקשת 12.

מגישת המהדורה היא יונית לוי, והיא מגישה אותה מאז דצמבר 2002. דני קושמרו, קרן מרציאנו, ודנה ויס מחליפים אותה לעיתים.

התוכנית משודרת בימים ראשון עד חמישי בשעה 20:00 ונגמרת (ברוב המקרים) בסביבות 21:15.

חלקה הראשון של המהדורה משודר גם ברדיו גלי צה"ל וברדיו קול רגע והחל משנת 2020 ברדיו 103fm.

== היסטוריה ==
המהדורה המרכזית שודרה לראשונה ב-4 בנובמבר 1993. את המהדורה הגיש העיתונאי יעקב אילון. בהמשך עבר הערוץ להגשה זוגית ואל אילון הצטרפה מיקי חיימוביץ'. בכך נעשתה חיימוביץ' לאישה השנייה שמגישה מהדורת חדשות מרכזית בישראל, אחרי דליה מזור. כבר בשנת 1994 הצליחה המהדורה הצעירה לגבור בשיעורי הצפייה על מבט לחדשות הוותיקה של הערוץ הראשון. רצח רבין נחשב לנקודת מפנה משמעותית בהיסטוריה של חברת החדשות. בתודעה הקולקטיבית נחרטו שידורי הערוץ השני, ולא שידוריו של הערוץ הראשון. בערוץ שידרו את קטע הווידאו שבו מתועד הרצח.

בשנת 1996 שידרו בחברה לראשונה משדר בחירות לרגל הבחירות לכנסת הארבע עשרה ולראשות הממשלה במסגרת מהדורת החדשות המרכזית.

בשנת 2001 עזב אילון את הגשת המהדורה ואת חברת החדשות. במשך תקופה קצרה הגישה חיימוביץ' את החדשות בגפה, ובהמשך הצטרף אליה העיתונאי גדי סוקניק. בשנת 2002 קמה למהדורה מתחרה,
"מהדורת החדשות המרכזית של ערוץ 10", אותה הגיש יעקב אילון. תחילה הוגשה המהדורה של חדשות 10 בשעה 19:00 ובהמשך שודרה ראש-בראש מול המהדורה של חדשות 2 בשעה 20:00. בשנת 2002 הודיעה חיימוביץ' במפתיע על עזיבתה את חברת החדשות לטובת חדשות 10.
לאחר פרישתה של חיימוביץ', נבחרה יונית לוי להחליף אותה, והגישה את המהדורה לראשונה ב-22 בדצמבר 2002. בעת מלחמת המפרץ השנייה שונה אות הפתיחה של המהדורה לאות נושאי שהוקדש למלחמה בעיראק. בשנת 2005 פרש החזאי דני רופ מחברת החדשות, גם כן לטובת הגשת תחזית מזג האוויר בערוץ 10. רופ, שנחשב לחזאי הנודע בישראל, היה מזוהה עם המהדורה.

בספטמבר 2006 הצליחה לראשונה מהדורת החדשות של ערוץ 10 לעקוף בשיעורי הצפייה (מדרוג) את המהדורה של חדשות 2. זאת בעקבות שידור מיוחד בחדשות 10 של חטיפת חיילי צה"ל בהר דב בשנת 2000 וקטע וידאו שלא נראה עד אז של הנווט השבוי רון ארד מדבר אל המצלמה בהיותו בשבי.

ביולי 2007 הודיע גדי סוקניק על פרישתו מחברת החדשות, ב-1 באוגוסט 2007 הגיש סוקניק בפעם האחרונה את המהדורה המרכזית. לאחר פרישתו הועלו שמות של מועמדים פוטנציאליים להחלפתו, שיגישו לצידה של לוי, ובהם דני קושמרו וצבי יחזקאלי. בדצמבר פורסם באופן רשמי מטעם החברה כי לוי תגיש את המהדורה בגפה, ובימים בהם תיעדר יגיש את המהדורה קושמרו, שהגיש אז את מהדורת סוף השבוע של הערוץ. בכך זנח הערוץ את מודל ההגשה הזוגי, וכך נעשתה לוי לאישה הראשונה שמגישה בגפה מהדורת חדשות מרכזית בישראל. לעיתים בעת שידורי חדשות מיוחדים שבים בערוץ לשידור זוגי, אולם במתכונת שונה, כאשר אחד המגישים נמצא באולפן והאחר נמצא במוקד האירועים. (כך, למשל, היה בעת השידור מהשרפה בכרמל).

בספטמבר 2007 עבר עורך מהדורת החדשות המרכזית של ערוץ 10, גיא סודרי, לערוך את המהדורה של ערוץ 2. בשנת 2014 מונה סודרי גם לסמנכ"ל התוכן של התוכנית.

באוקטובר 2007 עברה חברת החדשות לאולפנים חדשים. בעת הקמת האולפנים שודרו החדשות מאולפנים זמניים.

במהלך השנים הפכה חברת החדשות לגוף החדשות הגדול ביותר בישראל. עם התחלת מדידת המדרוג בשנת 1998 הובילו משדרי החברה בראש טבלאות הרייטינג עם 30 עד 40 אחוזים. לאט לאט עם חלוף השנים ירדו אחוזי הצפייה במהדורה המרכזית עקב שינויים בעולם התקשורת – כניסת האינטרנט ועמם אתרי החדשות, כניסת הכבלים והלוויין אל תחום הטלוויזיה והקמת ערוץ 10. אך עם זאת, המהדורה המרכזית של חדשות 2 היא המובילה בתחומה מבין כל הערוצים והיא נחשבת התוכנית היומית הנצפית ביותר בישראל.

אותה המהדורה שודרה בערוץ 12 בשם "חדשות הערב, המהדורה המרכזית" ובערוץ 13 רק "המהדורה המרכזית", כשלעיתים שני הערוצים משלבים את שם החברה ומספרי האפיקים שלהם: "החדשות 12" (או "חדשות קשת") ו"החדשות 13" (או "חדשות רשת").

ב-15 בינואר 2019, ביום השידורים האחרון של המהדורה בערוץ 13, מיד לאחר תחזית מזג האוויר, השידור עבר מיד לאולפני "חדשות עשר", שהפכו לאולפני "חדשות 13", כשתמר איש שלום הפנתה את השידור ישירות לתוכניות הפריים-טיים, בלי פרידה של "החדשות" באותו יום מ"רשת". באותו זמן בערוץ 12 הציגה יונית לוי את לוח השידורים של יום השידורים הראשון של "החדשות" – רק בערוץ 12.

בפברואר 2020 הקימה חברת החדשות, ביחד עם קשת, אתר חדשות בשם "N12", במטרה להוות זרוע דיגיטלית לחדשות 12 שתספק דיווחים חדשותיים על פני כל היום, זאת בדומה לחברות החדשות הגדולות הפועלות ברחבי העולם. באתר ניתן גם לצפות בתוכניות המהדורה המרכזית.

בשנת 2021 קמה מחאה קטנה שדרשה לקצר את זמן המהדורה בשל אורכה הרב ששבר שיאים.

=== מגישי המהדורה ===
====מגישים ראשיים====
{| class="wikitable"
|-
! שם המגיש/ה !! המהדורה הראשונה !! המהדורה האחרונה !! הערות
|-
| יעקב אילון || 4 בנובמבר 1993 || 31 בינואר 2001 || הגיש תחילה לבדו ובהמשך בזוגיות עם מיקי חיימוביץ'
|-
| מיקי חיימוביץ' || 13 בפברואר 1994 || 11 בנובמבר 2002 || הגישה בזוגיות עם יעקב אילון (ולתקופה קצרה עם גדי סוקניק)
|-
| גדי סוקניק || 3 ביוני 2001 || 1 באוגוסט 2007 || הגיש בזוגיות עם יונית לוי (ולתקופה קצרה עם מיקי חיימוביץ')
|-
| יונית לוי || 15 בדצמבר 2002|| || הגישה בזוגיות עם גדי סוקניק וכיום מגישה לבדה
|-
| דני קושמרו || 16 בדצמבר 2007|| || מגיש לבדו
|}

====מגישים מחליפים====
{| class="wikitable"
|-
! שם המגיש/ה !! המהדורה הראשונה !! המהדורה האחרונה !! הערות
|-
| גיא זהר || 1993 || 1994 || מגיש מחליף ומגיש בסופי שבוע
|-
| אשרת קוטלר || 1995 || 1996 || מגישה מחליפה למיקי חיימוביץ' בעת ששהתה בחופשת לידה
|-
| קרן מרציאנו || 14 בנובמבר 2013 ||
| מגישה מחליפה ליונית לוי בדרך כלל אחת לשבוע מגישה את המהדורה.
|-
| דנה ויס || 20 ביולי 2017 || ||
|-
| דוריה למפל || 3 ביולי 2018 ||2018
|
|}

== מבנה המהדורה ==
במהדורה מוצגים עיקרי חדשות היום בישראל ובעולם. בראשית השידור מובאות החדשות המרכזיות של היום ועדכוני המלחמה ובהמשך עוברת המהדורה לנושאים אחרים. במהדורה עוסקים במגוון תחומים, ובהם ביטחון, כלכלה, חינוך, בריאות, תרבות וספורט. במהדורה משודרות כתבות שאותם מקדימים המגישים בדברי קריינות, ומתחילת המלחמה, באופן כמעט יום יומי, ישנה הצהרה של דובר צה"ל או ראש ממשלת ישראל. כמו כן לעיתים קודם לשידור כתבה, לאחריה או בלעדיה, ניתן דיווח מפיו של פרשן או כתב. לעיתים רחוקות מתקיים ראיון במהדורה המרכזית. במסגרת המהדורה משודרים מספר מקבצי פרסומות וקדימונים. את המהדורה חותמת תחזית מזג האוויר.

לפני מלחמת חרבות ברזל, המהדורה התארכה עקב פיגוע או מבצע צבאי, אך כיום היא מתארכת עקב מתיחות גבוהה או חיסול של בכיר אויב (במצבים אלו לרוב אין שידור כתבות כלל והמהדורה היא מעיין גל פתוח). המהדורה יכולה גם להתקצר בגלל אילוצי שידור כגון משחק כדורגל.

===בסוף שבוע===
בימי שישי משודרת במשבצת השידור של המהדורה המרכזית התוכנית אולפן שישי אותה מגיש בדרך כלל דני קושמרו. בימי שבת משודרת מהדורת חדשות סוף השבוע (בעבר נקראה "מוסף השבת", החל מ-3 בנובמבר 2018 - נקראת "סוף השבוע") אותה מגישה בדרך כלל דנה ויס (המחליפה היא קרן מרציאנו) שתי התוכניות מציגות גם הן, בדומה למהדורה המרכזית בימי חול, סיכום של חדשות היום, אך הן נושאות אופי מגזיני יותר, לאור העובדה שבסופי שבוע יש פחות אייטמים חדשותיים לסקר.

=== בערבי ומוצאי חגים ===
ברוב ערבי החג משודר מבזק קצר בן 20-30 דקות בהגשת מבזקן של חברת החדשות. במוצאי החג, לרוב, המהדורה מוגשת במתכונת מגזינית, לרוב על ידי מבזקן אך לעיתים גם על ידי מגיש או מגישה שאינם מגישי המהדורה המרכזית דרך קבע. בחול המועד משודרת מהדורה רגילה, שלעיתים מתקצרת בהשוואה למהדורות הארוכות המשודרות בימי חול.

<center>
<gallery caption="פתיחי המהדורה">
קובץ:Ch2newslogo1993-1997.png|פתיח המהדורה הראשון, מ-4 בנובמבר 1993 ועד 14 ביוני 1997
קובץ:Ch2newslogo21997-2000.png|פתיח המהדורה השני, מ-15 ביוני 1997 ועד 3 ביוני 2000
קובץ:Ch2news2000-2003.png|פתיח המהדורה השלישי, מ-4 ביוני 2000 ועד 19 במרץ 2003
קובץ:Ch2news2003-2005.png|פתיח המהדורה הרביעי, מ-20 במרץ 2003 ועד 27 באוגוסט 2005
קובץ:Ch2news2005-2007.png|פתיח המהדורה החמישי, מ-28 באוגוסט 2005 ועד 10 בנובמבר 2007
קובץ:Ch2news2007-2017.png|פתיח המהדורה השישי, מ-11 בנובמבר 2007 ועד 31 באוקטובר 2017
קובץ:Channel_2_Main_Newscast_Ident_2017.jpg|פתיח המהדורה השביעי והנוכחי, מ-1 בנובמבר 2017
</gallery>
</center>

==ראו גם==
* מהדורת חדשות מרכזית
* מהדורה ראשונה
* חמש עם רפי רשף
* שש עם
* תוכנית חיסכון

==קישורים חיצוניים==
* 

* [https://www.n12.co.il/ אתר האינטרנט הרשמי] של N12 - החדשות
* [https://www.facebook.com/N12News/ חברת החדשות], ברשת החברתית פייסבוק
* [https://twitter.com/N12News חברת החדשות], ברשת החברתית טוויטר
* [https://www.instagram.com/n12news/ חברת החדשות], ברשת החברתית אינסטגרם
* [https://t.me/parliament_news חברת החדשות], באפליקציית טלגרם

==הערות שוליים==

קטגוריה:תוכניות טלוויזיה ישראליות
קטגוריה:מהדורות חדשות מרכזיות
קטגוריה:תוכניות טלוויזיה ישראליות שעלו לשידור בשנות ה-1990
קטגוריה:ערוץ 2: תוכניות וסדרות
קטגוריה:קשת: תוכניות וסדרות
קטגוריה:תוכניות חברת החדשות